О Б Р А З Л О Ж Е Њ Е

Правни основ за давање сагласности на Одлуку Надзорног одбора Јавног предузећа за стамбене услуге „Нишстан“ Ниш о расподели добити за 2014. годину, број 01-3588/1-2.1 од 23.06.2015. године је члан 18. и 49. Закона о јавним предузећима (''Службени гласник РС '', бр. 119/2012,116/2013 - аутентично тумачење и 44/2014-др. закона ) и члан 13. и 31. Одлуке о оснивању Јавног предузећа за стамбене услуге „Нишстан“ Ниш („Службени лист Града Ниша“ број 51/2013 – пречишћен текст).

Чланом 18. Закона о јавним предузећима је регулисано да Надзорни одбор јавног предузећа доноси одлуку о расподели добити, односно начину покрића губитка, уз сагласност оснивача, а чланом 49. је регулисан начин расподеле остварене добити у јавном предузећу, тако да се део средстава по основу добити усмерава оснивачу и уплaћује на рачун прописан за уплату јавних прихода .

Одлуком о оснивању Јавног предузећа за стамбене услуге „Нишстан“ Ниш, чланом 13. је регулисано да Надзорни одбор јавног предузећа доноси одлуку о расподели добити, односно начину покрића губитка уз сагласност Скупштине Града, а члан 31. регулише да добит предузећа , утврђена у складу са законом, се може расподелити за повећање основног капитала, резерве или за друге намене, у складу са законом, актом оснивача и поменутом одлуком.

Законом о привредним друштвима ("Службени гласник РС", број 36/2011, 99/2011, 83/2014 и 5/2015), чланом 270. је регулисано да се по усвајању финансијских извештаја за пословну годину добит распоређује по следећем редоследу:

1. За покриће губитка из ранијих година;

2. За резерве, ако су оне предвиђене посебним законом (законске резерве).

Ако након распоређивања добити за покриће губитка из ранијих година преостане део добити, скупштина га може расподелити за следеће намене:

1.За резерве, ако их је друштво утврдило статутом (статутне резерве);

2.За дивиденду у складу са поменутим законом.

Надзорни одбор Јавног предузећа за стамбене услуге „Нишстан“ Ниш је на седници одржаној 23.06.2015. године донео Одлуку о расподели добити за 2014. годину, број 01-3588/1-2.1 од 23.06.2015. године и исту доставио оснивачу ради добијања сагласности.

Одлука о расподели добити за 2014. годину, број 01-3588/1-2.1 од 23.06.2015. године израђена је и достављена оснивачу у складу са чланом 18. и 49. Закона о јавним предузећима и чланом 13. и 31. Одлуке о оснивању Јавног предузећа за стамбене услуге „Нишстан“ Ниш

Јавно предузећe за стамбене услуге „Нишстан“ Ниш у пословној 2014.години пословао са оствареним укупним приходом од 203.003.274,00 динара и расходима од 202.394.519,00 динара тако да је остварена добит у износу од 608.755,00 динара.

Јавно предузећe за стамбене услуге „Нишстан“ Ниш је до 2013. године пословао са оствареним губитком, и то према Пореском билансу на дан 31.12.2012.године губитак за период од 2005-2012. године износио је 189.837.297,00 динара.

Како је, на основу Извештајa о пословању са финасијским извештајем Јавног предузећа за стамбене услуге „Нишстан“ Ниш за 2014. годину утврђено да је непокривени губитак предузећа већи од остварене добити, Надзорни одбор је донео одлуку да се остваренa добити у 2014. години у целом износу усмери на покриће дела губитка из ранијих година.

Имајући у виду да Одлука о расподели добити за 2014. годину, број 01-3588/1-2.1 од 23.06.2015. године коју је донео Надзорни одбор Јавног предузећа за стамбене услуге „Нишстан“ Ниш, сачињена у складу са важећим законским прописима, циљевима садржаним у оснивачком акту јавног предузећа и пратећом нормативом, Управа за имовину и инспекцијске послове предлаже доношење решења као у диспозитиву.

**УПРАВА ЗА ИМОВИНУ И**

**ИНСПЕКЦИЈСКЕ ПОСЛОВЕ**

**НАЧЕЛНИК**

**Љубиша Јанић, дипл. правник**